琴曲歌辭 飛鳶操
作者：劉禹錫
朝代：唐

paragraphs: 鳶飛杳杳青雲裏，鳶鳴蕭蕭風四起。
旗尾飄揚勢漸高，箭頭砉劃聲相似。
長空悠悠霽日懸，六翮不動凝飛煙。
遊鶤翔鴈出其下，慶雲清景相迴旋。
忽聞飢烏一噪聚，瞥下雲中爭腐鼠。
騰音礪吻相喧呼，仰天大嚇疑鴛雛。
畏人避犬投高處，俛啄無聲猶屢顧。
青鳥自愛玉山禾，仙禽徒貴華亭露。
樸𣙙危巢向暮時，毰毸飽腹蹲枯枝。
遊童挾彈一麾肘，臆碎羽分人不悲。
天生衆禽各有類，威鳳文章在仁義。
鷹隼儀形螻蟻心，雖能戾天何足貴。